गोदान दिल्ली , 12 नभेम्बर : भारतआरि फटबल टीमआ कभिड - 19 महामारिनि थाखाय दोन्थ'नो गोनां जानाय 2022 नि फिफा वर्ल्ड काप आरो 2023 नि एशियान काप क्वालिफाइं मेचफोरखौ फैगौ बोसोरनि मार्च आरो जुन दानाव खुंफिन्नो थि खालामदों । एशियान फुटबल फेडारेसन ( ए एफ सि ) नि साब कन्टिनेन्टनि खुंफुं आफादआ बे थांखिखौ फोसावो । अदेबानि आफादआ मेच खुंनायनि अक्ट'खौ फोसावाखै । फिफानि हारिमायारि मेच केलेन्डारनि बादियै 2021 नि थाखाय 22 निफ्राय 30 मार्चनि गेजेराव आरो एएफसिनि थाखाय 31 मेनिफ्राय 15 जुनसिमनि गेजेराव मेच खुंनायनि थि समफारि लानो हागौ । एएफसिआ अनलाइन जथुमनि उनाव फोसावदोंदि , एशियान क्वालिफाइयारनि 2 थि राउन्डनि गासैबो मेचखौ 15 जुन 2021 सिम खुंगोन । सेप्तेम्बर 2021 आव एशियान क्वालिफाइयानि फाइनाल राउन्डनि मेचखौ खुंनाय जागोन । भारतआ फिफा वर्ल्ड काप 2022 नि क्वालिफाइ राउन्डनिफ्राय ओंखार बोनांबाय । नाथाय 2 थि राउन्डनि थाखाय दासिमबो मोन 3 मेच गेलेनो दंबावो । बे मोन 3 मेचखौ कातार आरो आफगानिस्ताननि हेंथायै नख'र फोथाराव आरो गुबुन मोनसेखौ बांग्लादेशनि हेंथायै बिसोरनि फोथाराव गेलेनांगोन । भारतआरि टीमआ ग्रुप - इ आव मोन 5 मेच गेलेनानै 3 पइन्टजों 4 थि सारियाव थानाङो आरो बिसोरहा चीनआव 2023 आव गेलेनो गोनां एशियान कापनि थाखाय क्लालिफाइ जानायनि खाबु मोनसे दंबावो । बेनि गेजेराव सेथिआव कातार ( 13 पइन्टय ) , 2 थिआव अमानआ जायगा लानानै दङ । बे हादतफोरा फैगौ 2023 एशियान कापनि थाखाय क्वालिफाइ खालामनायनि खाबु दङ । 
फैगौ मार्स आरो जुन दानाव फिफा वर्ल्ड काप क्वारिफाइयारनि दोन्थ'नाय मेचफोरखौ खुंफिनगोन